Huda Iman Ferɛun

Huda Iman Ferɛun (s taɛrabt : هدى إيمان فرعون، s tefransist : Houda-Imane Feraoun), tlul deg wass n 16 yunyu 1979 deg Sidi Belɛebbas , d tanagmayt deg tfizikt , seg 15 mayyu 2015 tuɣal d taneɣlaft n tnazant d ttiknulujiyin n talɣut d teywalt. Huda Iman Ferɛun d taneɣlaft tameẓyant akk deg unabaḍ n Sellal , d tugna tameẓyant meṛṛa deg umezruy Azzayri ara yewweḍen d taneɣlaft. Tewwi-d tirmit-ines n Bac ɣef 16 n yiseggasen, ɣef 22 n yiseggasen tewwi-d agerdas deg tfizikt, ɣef 26 n yiseggasen tewwi-d agerdas n duktura, d taselmadt deg tesdawit n Tlemsan ɣef 34 n yiseggasen. Tessufeɣ-d ugar n 40 n isegdad ussnanen.

Huda Iman Ferɛun tlul ass n 16 yunyu 1979 deg Sidi Belɛebbas (amalu n tmurt n lezzayer), din daɣen i tegma. Tekker-d akked 4 n wayetma-s deg uxxam i tezdaɣ talwit. Tewwi-d tirmit n Bac (deg tussniwin tiseddiyin) deg tesnawit n Si Lḥewwas deg Sidi Belɛebbas asmi i yella deg leɛmer-is 16 n yiseggasen, dɣa tkemmel leqṛaya-ines deg tesdawit n Ǧilali Lyabes deg Sidi Belɛebbas almi d asmi i d-tewwi agerdas deg tfizikt deg useggas n 1999, s yin tkemmel Majistir deg tesdawit nni kan almi d 2001 , s yin akkin tkemmel daɣen duktura-ines almi i tt-tfuk deg useggas n 2005 .

Leqṛaya deg Fransa

Deg 2005 , tewwi-d taggazt ɣer Franche-Comté (tasdawit n ttiknulujit n Belfort-Montbéliard) deg Fransa , anda i d-tewwi duktura-ines, dɣa din aṭas n tewwura i as-d-yeldin, maca nettat textar ad d-tuɣal ɣer tmurt n Lezzayer <<Zemreɣ ad qqimeɣ deg Fransa ad idiraɣ deg talwit daɣen ad xedmaɣ aṭas n yedrimen>>, <<Iswi-inu ad refdaɣ tamurt-iw, ad kkiɣ deg usbeddi n kra yelhan deg-s>>, akka i d-tenna i uɣmis TSA.

Tameṭṭut taneɣlaft

Deg 14 mayyu 2015, Huda Iman Ferɛun tuɣal d taneɣlaft n tnazant d ttiknulujiyin n talɣut d teywalt deg umkan n Zuhra Derduri . Deg 2019, ires fell-as ucetki ɣef usgufsu (corruption), isem-ines yedda-d deg ukaram (dossier) n Kuninef , ɣef wanect-a i as-d-yessawel uxxam n teɣdemt (justice).